Kerkbesoek in Munich | SkalkSkryf
« Volmaan – 11/07/2014
Die ondier »
Julie 18, 2014 deur Louwie
En as jy nie met die trem wil ry nie is daar busse wat op en af ry. Of jy kan met ´n moltrein op die U-Bahn ry, of as jy verder en vinniger wil ry kan jy met ´n sneltrein op die S-Bahn weg blits. Of jy kan dit waag en met ´n gewone Taxi met ´n vrou agter die stuur ry, of jy kan met ´n trapfiets taxi die middestad besigtig. Vir die wat braaf en fiks genoeg is, is daar fietse om te huur. Duisende Duitsers ry fiets in die stad. Maar tegnologies gevorderd is die Germane, stiptelik en uiters bevoeg. Alles werk soos dit moet, en hulle beur vooruit teen ´n helse pas die toekoms in. Dit is bewonderenswaardig. Waar gaan hulle oor twintig jaar wees? Waar gaan ons in ou Afrika oor twintig jaar wees, wonder jy.
Wat kan mens sê? Marienplatz is ´n pragtige plaza met Maria se kolom (Mariensäule) in die middel, opgerig in 1638 … 14 jaar voor oom Jan sy voet op die Kaapse strand neergesit het! En dit staan vandag nog, penorent en ongeskonde, tenspyte van plaaslike skermutselings, sonde met die bure en twee wêreldoorloë.
Aan die een kant van die Plaza staan die Neues Rathaus (Nuwe Stadsaal) gebou 1867 tot 1909 met sy Glockenspiel met sy mannetjies wat al in die rondte draai en vier verskillende deuntjies speel deur die loop van die dag. En aan die anderkant van die plaza staan die ewe indrukwekkende Altes Rathaus wat iewers in die vyftiende eeu gebou is.
Ons steek die plein oor en gaan soek na Petrus se kerk. Peterskirche (ook genoem Alter Peter/Ou Petrus), die oudste kerk in Munich, aangebou en bygelas deur die jare vanaf die veertiende eeu tot waar dit nou staan met sy toring van 92 meters hoog. St Peter se kerk met sy mengsel van gotiese en barok boustyle, is seker een van die blinkste kerke wat ek al in my lewe gesien het. Oordadig "ge-Bling" van voor tot agter. Indrukwekkend, maar te veel goud, hopeloos te veel goud. Mens voel ongemaklik eerder as rustig, omring deur soveel glans. (Iewers in die Bybel word gepraat teen goud en silwer wat nie goed is vir jou siel nie?). Ons neem verwoed fotos. Moet mos bewys ons was hier!
Van Peter se kerk af vorder ons stadig tot by Heiliggeistkiche/ Kerk van die Heilige Gees. Ook pragtig in ´n mengsel van goties en barok, is hier minder met goud gewoeker. Dit is wit van binne, spierwit pragtig sonder die bevlekking van oordadige goud. Maagdelik wit. Die atmosfeer is, soos mens dit van so ´n groot kerk verwag, meer gewy, rustiger, meer Teenwoordig, asof jy heilige grond betree. Dit is soos dit hoort, dink ek.
Toe is ons moeg en ons gaan soek lafenis by een van die baie sypaadjie restaurante. Bier en Aperol drink ons teen die dors en die hitte. En ons kyk mense. Jy kan netsowel op Mandela Square in Sandton gesit het. Die selfde mense, die selfde kleredrag, alhoewel effe meer verslons. Miskien weens die groot getal toeriste? Jy sien baie selde iemand met ´n pak klere en das verbykom. Selfs vrouens in formele kantoordrag sien jy selde. Kelners is ook buitelanders, dus kan jy met hulle Engels praat. Duitsers praat mos nie maklik met jou Engels nie. Jy moet eers Afrikaans praat, en aanhou praat, dan slaan hulle oor na Engels, word effe vriendelikker, en van daar af verstaan julle mekaar heel goed.
Wat opval is hoe skoon die plein en die strate is. Jy sien geen vullis rondlê, of mense wat papier of enige rommel in die straat gooi nie. Jy sien ook nie skoonmakers nie, nie een wat besig is om strate skoon te maak, of wat op sy besem leun en die verte in tuur, of op sy rug lê en slaap soos ons van ken nie. Dan wonder jy wie maak die straat skoon en wie kyk dat alles so ordelik verloop, want jy sien ook baie selde ´n polisieman raak. Tog voel jy veilig. Vir die eerste maal in baie jare loop jy ontspanne op straat sonder om desperaat aan jou besittings te klou, of oor jou skouer te loer om seker te maak jy word nie deur ´n booswig bekruip nie. Twaalf uur die nag loop meisies nog alleen op straat, of ry met hulle fietse huis toe. Wonderbaarlik beskaafd die Germane, en bedeel met ´n selfdissipline en trots wat ons nie ken nie.
Wat nog opval is die bykans gedempte atmosfeer oral waar jy kom. Op die trem, op straat, by die mark, by die restaurante, oral praat die mense in gedempte stemme. Niemand lag hard en spontaan nie, nie eers kinders nie. Niemand roep hard na iemand anders nie. Nie een keer sien of hoor ons iemand wat in ´n woedende woordewisseling betrokke is nie. Dan wonder jy; kan mens oorbeskaafd raak? Is die onderdrukking van spontaneïteit die prys wat jy betaal vir ´n hoë beskawingspeil?
Na die verposing wandel ons straat af en kyk beelde waarvan daar sommer baie is, loop nog ´n kerk raak (nie die naam gesien nie)wat iewers tussen Alte Peter se bling en Die Heilige Gees kerk se witte eenvoud val. Hier is ´n diens in Duits aan die gang en jy mag nie fotos neem of praat nie.
Moeg geloop en gekyk soek ons weer die trem huis toe op. Dit was ´n lang dag, ´n heerlike en interessante dag. Maar daar is nog baie om te sien. Ons hou ons toeriste skoene aan. More toer ons verder, steek weer grense oor, die keer na Saltzburg in Oostenryk. Mozart se geboortedorp.
´n Tikkie Geskiedenis? Liewer nie. Die ou spul konings van Bavaria was ook maar ´n klomp skynheilige, magsbeluste en geldgierige bliksems. Ons laat hulle vir eers met rus. Ons besoek hulle glansryke lewe in die paleisagtige Koningklike Residensie later. Dan kan ons van hulle skinder.
In Ou Peter se kerk lê die geraamte van een of ander heilige, beslaan met goud en edelstene. Mens staan verbaas oor die oordaad.
Posted in Louwie | Tagged Duitsland, Heiliggeistkiche, Munich, Peterskiche, reis, Toer, Vakansie | 4 Kommentaar
op Julie 18, 2014 at 8:11 nm rondomtaliedraai
op Julie 18, 2014 at 8:32 nm Sparkle
Dis inderdaad indrukwekkende kerke. Ek kan nie help om te wonder die bouers dit daardie jare te werk gegaan het nie.
op Julie 19, 2014 at 1:26 nm Louwie
Rondomtaliedraai, dis omtrent sjoe. Baie om te sien. Baie om jou oor te verwonder. Nog baie fotos en nie genoeg plek om als te wys nie.
op Julie 19, 2014 at 1:28 nm Louwie
Sparkle, dit is indrukwekkend. Die kastele bo op berge. Hoe de duiwel het hulle die boumateriaal daar gekry. En hoe het hulle daardie hoë torings gebou. Dis nie asof hulle hyskrane gehad het om dit te doen nie.